Document ID: 31996D0412

NEUVOSTON PÄÄTÖS,
tehty 25 päivänä kesäkuuta 1996,
rahoituspalveluja ja luonnollisten henkilöiden liikkuvuutta koskevien Maailman kauppajärjestön neuvottelujen tuloksien hyväksymisestä Euroopan yhteisön puolesta sen toimivaltaan kuuluvilta osin (96/412/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 54, 57, 63 ja 66 artiklan, 73 b - 73 f artiklan, 99 artiklan, 100, 100 a ja 113 artiklan yhdessä 228 artiklan 2 kohdan toisen virkkeen ja 228 artiklan 3 kohdan ensimmäisen alakohdan kanssa,
ottaa huomioon komission ehdotuksen,
ottaa huomioon Euroopan parlamentin lausunnon (1),
ottaa huomioon talous- ja sosiaalikomitean lausunnon (2),
sekä katsoo, että
Maailman kauppajärjestön perustava Marrakeshin sopimus ja siihen liittyvät sopimukset sekä ministeripäätökset ja julistukset samoin kuin sopimus rahoituspalvelusitoumuksista hyväksyttiin 22 päivänä joulukuuta 1994 tehdyllä neuvoston päätöksellä (3),
komission Euroopan yhteisön ja sen jäsenvaltioiden puolesta neuvottelemat yleiset rahoituspalvelusitoumukset muodostavat tyydyttävän ja tasapainoisen neuvottelutuloksen asianomaiseksi välivaiheeksi,
komissio neuvotteli Euroopan yhteisön ja sen jäsenvaltioiden puolesta joistakin sitoumuksista luonnollisten henkilöiden liikkuvuudesta palvelujen tarjoamista varten,
neuvosto valtuutti 26 päivänä heinäkuuta 1995 komission hyväksymään Euroopan yhteisön ja sen jäsenvaltioiden puolesta rahoituspalvelukomitean päätöksen, jolla hyväksytään palvelukaupan yleissopimukseen liitteenä oleva toinen pöytäkirja, palvelukauppaneuvoston päätöksen rahoituspalvelusitoumuksista, palvelukauppaneuvoston toisen päätöksen rahoituspalveluista sekä palvelukauppaneuvoston päätöksen luonnollisten henkilöiden liikkuvuutta koskevista sitoumuksista, jolla hyväksytään palvelukaupan yleissopimuksen liitteenä oleva kolmas pöytäkirja,
yhteisön toimivalta tehdä kansainvälisiä sopimuksia voi perustamissopimuksessa määrätyn nimenomaisen toimivallan siirron lisäksi johtua myös perustamissopimuksen muista määräyksistä ja yhteisön toimielimien näiden määräysten perusteella antamista säädöksistä,
tapauksissa, joissa yhteisön säännöt on annettu perustamissopimuksen tavoitteiden saavuttamiseksi, jäsenvaltiot eivät saa yhteisen toimielinjärjestelmän ulkopuolella antaa sitoumuksia, jotka voivat vaikuttaa näihin sääntöihin tai muuttaa niiden soveltamisalaa,
jotkut rahoituspalvelusitoumukset kuuluvat yhteisön toimivaltaan perustamissopimuksen 113 artiklan mukaisesti; tämän lisäksi muut rahoituspalvelusitoumukset sekä luonnollisten henkilöiden liikkuvuutta koskevat sitoumukset vaikuttavat yhteisön sääntöihin, jotka on annettu 54, 57, 63, 66, 99, 100 ja 100 a artiklan perusteella, ja tämän vuoksi ainoastaan yhteisö voi antaa nämä sitoumukset,
erityisesti turvautuminen perustamissopimuksen 100 artiklaan tämän päätöksen oikeudellisena perusteena on perusteltua siinä laajuudessa kuin edellä mainitut rahoituspalvelusitoumukset vaikuttavat eri jäsenvaltioissa olevia yhtiöitä koskeviin sulautumisiin, diffuusioihin, varojen siirtoihin ja osakkeiden vaihtoihin sovellettavasta yhteisestä verojärjestelmästä 23 päivänä heinäkuuta 1990 annettuun neuvoston direktiiviin 90/434/ETY (4) ja eri jäsenvaltioissa sijaitseviin emo- ja tytäryhtiöihin sovellettavasta yhteisestä verojärjestelmästä 23 päivänä heinäkuuta 1990 annettuun neuvoston direktiiviin 90/435/ETY (5), jotka perustuvat perustamissopimuksen 100 artiklaan,
yhteisön ja jäsenvaltioiden erityisten sitoumusten listan sisältämiä pääomaliikkeitä koskevien sitoumusten osalta jäsenvaltiot ovat tämänhetkisen yhteisöoikeuden mukaan edelleen toimivaltaisia perustamissopimuksen 73 c artiklan määräyksistä johtuvin rajoituksin, ja
Maailman kauppajärjestön perustamissopimukseen ja palvelukaupan yleissopimuksen pöytäkirjoihin ei voida niiden luonteen vuoksi vedota suoraan yhteisön tai jäsenvaltioiden tuomioistuimissa,
ON PÄÄTTÄNYT SEURAAVAA:
1 artikla
1. Hyväksytään rahoituspalveluja koskeva palvelukaupan yleissopimuksen liitteenä oleva toinen pöytäkirja Euroopan yhteisön puolesta sen Euroopan yhteisön toimivaltaan kuuluvilta osin.
2. Liitetään toisen pöytäkirjan teksti, jossa on lista erityisistä sitoumuksista sekä lista yhteisön ja jäsenvaltioiden poikkeuksista, sekä seuraavien päätösten tekstit tähän päätökseen:
- rahoituspalvelukomitean päätös, jolla hyväksytään palvelukaupan yleissopimuksen liitteenä oleva toinen pöytäkirja
- palvelukauppaneuvoston päätös rahoituspalvelusitoumuksista
- palvelukauppaneuvoston toinen päätös rahoituspalveluista.
3. Neuvoston puheenjohtajalla on oikeus nimetä henkilö, jolla on valtuudet allekirjoittaa palvelukaupan yleissopimuksen liitteenä oleva toinen pöytäkirja Euroopan yhteisöä sitovasti pöytäkirjan yhteisön toimintavaltaan kuuluvilta osin.
2 artikla
1. Hyväksytään luonnollisten henkilöiden liikkuvuutta koskeva palvelukaupan yleissopimuksen liitteenä oleva kolmas pöytäkirja Euroopan yhteisön puolesta sen Euroopan yhteisön toimivaltaan kuuluvilta osin.
2. Liitetään kolmannen pöytäkirjan teksti, jossa on lista yhteisön ja jäsenvaltioiden sitoumuksista, sekä palvelukauppaneuvoston päätös luonnollisten henkilöiden liikkumista koskevista sitoumuksista tähän päätökseen.
3. Neuvoston puheenjohtajalla on oikeus nimetä henkilö, jolla on valtuudet allkirjoittaa palvelukaupan yleissopimuksen kolmas pöytäkirja Euroopan yhteisöä sitovasti pöytäkirjan yhteisön toimivaltaan kuuluvilta osin.
Tehty Luxemburgissa 25 päivänä kesäkuuta 1996.

Labels: 13
2
19
11